**1 Ioan – llythyr am gariad.**

**1 Ioan 3 (16-20)**

*16Dyma sut dyn ni'n gwybod beth ydy cariad go iawn: Rhoddodd Iesu, y Meseia, ei fywyd yn aberth droson ni. Felly dylen ni aberthu'n hunain dros ein cyd-Gristnogion. 17 Os oes gan rywun ddigon o arian ac eiddo, ac yn gweld fod brawd neu chwaer mewn angen, ac eto'n dewis gwneud dim byd i'w helpu nhw, sut allwch chi ddweud fod cariad Duw yn rhywun felly? 18 Blant annwyl, peidiwch dim ond siarad am gariad, gwnewch rywbeth i ddangos eich cariad! 19 Dim ond felly mae bod yn siŵr ein bod ni'n perthyn i'r gwir. Dyna'r unig ffordd i gael tawelwch meddwl pan fyddwn ni'n sefyll o flaen Duw, 20 hyd yn oed os ydyn ni'n teimlo'n euog a'r gydwybod yn ein condemnio ni. Cofiwch, mae Duw uwchlaw ein cydwybod ni, ac mae e'n gwybod am bob dim.*

..........

Adnod 16: Mae yna dri math o gariad yn y Beibl: **eros,** sef cariad rhamantus, rhywiol; **philos** sef cariad brawdol ac **agape -** cariad sy’n rhoi heb ddisgwyl dim yn ôl, cariad ffyddlon, digyfnewid, glân a pherffaith (Mae yna ddisgrifiad o agape yn 1 Corinthiaid 13). Agape sy’n disgrifio cariad Duw tuag aton ni.

Mae’r cariad sydd yn y Beibl yn gariad ANFERTHOL, tu hwnt i eiriau i ddweud y gwir. Dyma adnod sy’n diffinio cariad go iawn: *Rhoddodd Iesu, y Meseia, ei fywyd yn aberth droson ni.*

Mae’n werth eistedd yn ôl a meddwl am yr adnod hon. Rhoddodd Iesu ei fywyd yn aberth droson ni **nid** am ein bod ni’n byw bywydau da, **nac** am ein bod ni’n bobl hyfryd, **na** chwaith am ein bod ni’n chwilio amdano ac eisiau dod i’w nabod.

*Ond dangosodd Duw i ni gymaint mae'n ein caru ni drwy i'r Meseia farw droson ni* ***pan oedden ni'n dal i bechu yn ei erbyn!*** *(Rhufeiniaid 5:8)*

Dyma beth yw cariad *agape*.

Ac felly meddai Ioan, *dylen ni aberthu'n hunain dros ein cyd-Gristnogion.*

Dyma ddweud mawr! Dyma faint y cariad sydd i fod i fodoli rhwng Cristnogion. Dylai’r cariad fod yn weledol, yn hollol amlwg.

Adnod 17 -18: Cariad gweithredol, ymarferol. Gwnewch rywbeth i ddangos y cariad!

Adnod 19-20: Ydy Cristnogion yn caru’n berffaith? Ydyn nhw’n byw bywydau perffaith? NA! Ond, hyd yn oed pan fydd cydwybod Cristion yn ei gyhuddo o wneud pethau drwg, mae ei awydd i garu Cristnogion eraill yn sicrhau ei fod yn un o blant Duw go iawn. Mae Cristnogion yn gorfod cyffesu eu pechodau h.y. dweud sori wrth Dduw am y pethau drwg maen nhw wedi eu gwneud. Mae Duw yn hoffi maddau ac mae hyn yn gysur mawr. Mae Duw uwchlaw pob dim, sy’n golygu ei fod yn gweld ac yn deall y cyfan.

**Meddwl mwy**

**Ioan 15: 9-13:** Adnodau sy’n dysgu mwy i ni am gariad Iesu, am gariad gweithredol ac am gariad rhwng un Cristion a’r llall. Mae’n werth eu darllen yn araf, a gadael i’r geiriau ddylanwadu arnon ni.